Stappe kom teen nog twee van Schweizer-RenekeSello Lehari, Noordwes se LUR vir onderwys. Foto: Noordwes-regering Nog twee mense word geïmpliseer in die herrie oor ŉ foto wat by die Laerskool Schweizer-Reneke geneem is, sê Sello Lehari, Noordwes se LUR vir onderwys. “In ŉ voorlopige verslag word [nog] twee mense geïmpliseer teen wie ons gaan optree,” het Lehari aan verslaggewers gesê ná ŉ ellelange vergadering met ouers en ander belanghebbendes, berig African News Agency. Hy sê dié mense se identiteit sal Donderdag op ŉ mediakonferensie in Mahikeng, die provinsiale hoofstad, bekendgemaak word. Die skool boer in die nuus vandat ŉ ouer ŉ foto in die sosiale media gedeel het waarop gesien kan word hoe vier swart kinders apart van 18 wit kinders in ŉ gr. R-klas by die skool sit. Lehari het intussen gesê Elana Barkhuizen, die onderwyseres wat die foto geneem het, is deur die beheerliggaam en nie deur die onderwysdepartement geskors nie omdat sy in eersgenoemde se diens is. Hy voer aan die onderwysdepartement het net die beheerliggaam in hul besluit gesteun en die aankondiging gedoen. Lehari het ŉ beroep op ouers gedoen om hul kinders Donderdag skool toe te bring. Stephina Semaswe, superintendent-generaal van die departement, sê berading is vir die kinders gereël wat deur die gebeure by die skool geraak word. Een ouer het gekla sy sewejarige seun is getraumatiseer nadat hy verlede week gesien het hoe mense oor ŉ heining by die skool spring. “Hy het gedink [die berugte bende] SVK val die skool aan,” het die ouer gesê, maar Noordwes se polisie het intussen gesê die bende is uitgeroei en hul leiers in hegtenis geneem.